Setmanes abans que arribi Nadal la il·luminació als carrers ja anticipa l'espiral consumista de cada any.
La publicitat ens bombardeja amb anuncis de mòbils, videojocs, perfums i joguines, i sembla impossible no deixar-se arrossegar per la cursa de comprar més i més regals.
Entre el 24 de desembre i el 6 de gener toca oferir i rebre regals, buscar els millors ingredients al mercat i assistir -o resistir- als sopars familiars i als d'empresa.
Tot això, sempre que l'economia ens ho permeti.
Al desembre, les famílies gasten una mitjana de 1.000 euros més que la resta de mesos de l'any.
Aquestes despeses addicionals es destinen sobretot a l'adquisició de menjar i begudes i a la compra de regals.
Més enllà de les tradicions, Nadal és una època d'excessos fatals per a les butxaques i per als estómacs.
Però també hi ha opcions per viure un Nadal de manera sostenible i sobreviure-hi sense caure en el consum desmesurat.
El consum desmesurat té conseqüències en el medi ambient.
L'augment de la mobilitat, l'increment de la despesa energètica i la utilització d'elements ornamentals naturals, com ara els avets i la molsa, són algunes de les pràctiques que tenen impacte en l'entorn.
Però, a més a més, com més consumim, més deixalles produïm.
Per Nadal es duplica la quantitat d'escombraries que genera cada persona i es llencen grans quantitats de cartró, paper, porexpan, plàstics i vidre, a més de tot el menjar que sobra.
Aquest any també penses queixar-te del consumisme irracional del Nadal?
Tens recursos per evitar caure en la dinàmica de sempre.
Hi ha opcions i petits gestos a l'abast de tothom per gaudir del Nadal de manera racional i sense acabar escurat.
Abans de sortir al carrer pensa en els regals que vols fer i no esperis trobar la inspiració davant dels aparadors o acabaràs comprant qualsevol cosa a qualsevol preu.
Poseu-vos d'acord a casa per limitar el nombre de regals i els moments en què els intercanviareu; potser no cal celebrar l'amic invisible, el tió, el Pare Noel i els Reis.
Aquest any no emboliquis els teus regals, o bé embolica'ls amb paper reciclat, amb un 'collage' de fotos retallades d'una revista, amb paper de diari o amb una tela.
També pots posar-los en un sobre o dins d'alguna caixa que corri per casa.
No agafis les bosses dels comerços i compra begudes en envasos retornables.
La nit de Nadal, el dia de Nadal i Sant Esteve acostumen a ser tres dies de menjar fins a rebentar.
No cal renunciar a les tradicions gastronòmiques, però n'hi ha prou comprant la quantitat justa -i digerible- de menjar.
La qualitat dels aliments ha de ser un valor per sobre de la quantitat.
Recordeu que els productes locals i frescos no s'encareixen amb el transport, i eviteu les vaixelles de plàstic.
Els avets pateixen en climes mediterranis, i pocs sobreviuen gaires mesos més enllà de les festes.
Però existeix una gran quantitat d'arbres i arbustos locals que es poden guarnir a casa.
Si voleu un avet tradicional per posar-hi boles de vidre, en podeu comprar un de viver que es pugui reciclar per fer compostatge un cop acabada la temporada, o un d'artificial que us serveixi per a altres anys.
Si sou dels que munteu el pessebre, recordeu que la molsa és un hàbitat natural de petites espècies i, alhora, preserva la humitat de les soques.
Aquest any la podeu substituir per sorra o serradures.
La calefacció i tots els llums de la casa encesos formen part de la imatge típica d'un dia de Nadal amb la família a casa.
Un ambient càlid és confortable, però un excés de temperatura és un infern, a més d'una despesa d'energia inútil.
Penseu a engegar la calefacció només unes hores al dia i enceneu els llums només a les habitacions on sigueu.
Molta gent s'anticipa al Nadal per comprar els regals, i el trànsit a les zones comercials de les grans ciutats és caòtic molt abans que comencin les festes.
Si fas servir el transport públic evitaràs el mal tràngol de quedar atrapat en un embús i contribuiràs a la sostenibilitat en els desplaçaments.
Si ja t'has cansat de comprar per comprar, aquest any pots provar de fabricar tu mateix els regals.
No cal gaire creativitat per fer un àlbum de fotografies artesanal o un calendari amb les imatges del teu últim viatge, però si vols que els teus regals tinguin un sentit especial, pots comprar-los a la botiga de comerç just d'Intermón Oxfam perquè els diners es destinin a algun projecte solidari.
O bé regalar una subscripció a una revista.
O fins i tot, adoptar un animal.
Hi ha tantes opcions com imaginació tinguis.
D'altra banda, els productes de comerç just són una excel·lent alternativa amb una oferta en augment de productes de tota mena, que no es limiten, ni de bon tros, a cafè i xocolata.
La tradició diu que le Nadal és època per retrobar-se en família, però hi ha qui s'estima més viure les festes com una sèrie de dies lliures i fer vacances.
Anar a esquiar és clàssic, però també es pot aprofitar el temps per conèixer una altra realitat en un altre país.
Moltes oenegés proposen viatges solidaris durant les festes de Nadal.
El Nadal també pot ser una ocasió per treballar i guanyar alguns diners extra amb una feina de temporada.
Es calcula que els mesos de desembre i gener la contractació augmenta un 30%.
Els sectors del comerç, la distribució i l'hoteleria són els que més ofertes laborals concentren.
Gaudir de la cultura és una altra opció en aquests dies lliures: exposicions, pessebres vivents, representacions de pastorets, fires de Nadal...
Entre la nit de Nadal i el dia de reis hi ha gairebé tres setmanes plenes de tradicions que es repeteixen any rere any amb petites variants.
N'Hi ha qui no se'n salta ni una i qui no en celebra cap, i encara que les coneixem gairebé totes, no sempre en sabem l'origen.
Des dels àpats i menjars típics, al pessebre, passant per l'arbre de Nadal i el boix grèvol, les representacions de pastorets, les fires, la missa del gall, el tió i l'home dels nassos, el dia dels innocents, la revetlla de cap d'any, els Reis d'orient...
Al web gencat de Nadal i Cap d'Any troba tota mena d'informació relacionada amb la celebració d'aquestes festes: fires de Nadal, tradicions, turisme responsable, serveis de transport la nit de Cap d'Any, temporada d'esquí, alimentació saludable...així com novetats per al 2020 relacionades amb el medi ambient, el transport o les commemoracions d'esdeveniments i personalitats.
Al Canal Salut trobaràs consells per gaudir-ne de forma activa i saludable.
El Consell per a la Normalització Lingüística t'ofereix tot de recursos per celebrar el Nadal en català.